വിപ്ലവകാരികളുടെ ത്യാഗത്തെ ഇകഴ്ത്തുന്ന പ്രസ്താവന കങ്കണയുടെത് രാജ്യദ്രോഹം, പത്മശ്രീ തിരിച്ചെടുക്കണമെന്ന് കോണ്ഗ്രസ് ന്യൂഡല്ഹി: ഇന്ത്യയ്ക്ക് യഥാര്തഅഥ സ്വാതന്ത്യം ലഭിച്ചത് 2014ല് മോഡി അധികാരത്തിലേറിയപ്പോഴാണെന്ന ബോളിവുഡ് നടി കങ്കണ റണാവത്തിന്റെ പ്രസ്താവനയ്ക്ക് എതിരെ രൂക്ഷവിമര്ശനം. കങ്കണ ചെയ്തത് രാജ്യദ്രോഹമാണെന്നും സ്വാതന്ത്ര്യ സമരത്തെ അപമാനിച്ച കങ്കണയുടെ പത്മശ്രീ തിരിച്ചെടുക്കണമെന്നും കോണ്ഗ്രസ് ആവശ്യപ്പെട്ടു. മഹാത്മാഗാന്ധി, നെഹ്റു, സര്ദാര് പട്ടേല് എന്നിവരുടെ നേതൃത്വത്തിലുള്ള ധീരരായ സ്വാതന്ത്ര്യ സമര സേനാനികളെ അപമാനിക്കുന്നതും ഭഗത് സിങ്, ചന്ദ്രശേഖര് ആസാദ് തുടങ്ങിയ വിപ്ലവകാരികളുടെ ത്യാഗങ്ങളെ ഇകഴ്ത്തുന്നതുമാണ് കങ്കണ റണാവത്തിന്റെ പ്രസ്താവന,കോണ്ഗ്രസ് വക്താവ് ആനന്ദ് ശര്മ പറഞ്ഞു. ദേശീയ മാധ്യമശൃംഖലയുടെ വാര്ഷിക ഉച്ചകോടിയില് പങ്കെടുത്ത് സംസാരിക്കവെയാണ് കങ്കണ ഇന്ത്യയുടെ സ്വാതന്ത്ര്യ സമരത്തെ ഇകഴ്ത്തി സംസാരിച്ചത്. സവര്ക്കറിലേയ്ക്കും ലക്ഷ്മിഭായിയിലേയ്ക്കും നേതാജി ബോസിലേയ്ക്കും തിരിച്ചുവരാം. രക്തം ഒഴുകുമെന്ന് ഈ ആളുകള്ക്ക് അറിയാമായിരുന്നു, പക്ഷേ അത് ഹിന്ദുസ്ഥാനി രക്തമാകരുതെന്ന് ഉണ്ടായിരുന്നു. അവര്ക്കത് അറിയാമായിരുന്നു. അവര് തീര്ച്ചയായും ഒരു സമ്മാനം നല്കി. അത് സ്വാതന്ത്ര്യമായിരുന്നില്ല, അത് ഭിക്ഷയായിരുന്നു. 2014ലാണ് നമുക്ക് യഥാര്ത്ഥ സ്വാതന്ത്ര്യം ലഭിച്ചത്, എന്നായിരുന്നു കങ്കണയുടെ വാദം. അതേസമയം, ബിജെപിയില് നിന്നടക്കം കടുത്ത വിമര്ശനമാണ് കങ്കണയ്ക്ക് നേരെ ഉയര്ന്നിരിക്കുന്നത്. കങ്കണയുടെ പരാമര്ശത്തെ ഭ്രാന്ത് എന്നാണോ രാജ്യദ്രോഹമെന്നാണോ വിളിക്കേണ്ടതെന്നാണ് ബിജെപി എംപി വരുണ് ഗാന്ധി ചോദിച്ചത്. ചിലപ്പോള് മഹാത്മാഗാന്ധിയുടെ ത്യാഗത്തിനോടുള്ള അപമാനം, അദ്ദേഹത്തിന്റെ കൊലയാളിയോടുള്ള ബഹുമാനം, ഇപ്പോള് മംഗള് പാണ്ഡെ മുതല് റാണി ലക്ഷ്മിഭായി, ഭഗത് സിംഗ്, ചന്ദ്രശേഖര് ആസാദ്, നേതാജി തുടങ്ങി ദശലക്ഷക്കണക്കിന് സ്വാതന്ത്ര്യ സമര സേനാനികളുടെ ത്യാഗങ്ങളോടുള്ള ഈ അവഗണന. ഈ ചിന്താ പ്രക്രിയയെ ഞാന് ഭ്രാന്തെന്നാണോ രാജ്യദ്രോഹമെന്നാണോ വിളിക്കണ്ടത്,വരുണ് പറഞ്ഞു.